2021. gada 22. jūnijā Noteikumi Nr. 394

Rīgā (prot. Nr. 49 13. §)

**Muzeju akreditācijas noteikumi**

Izdoti saskaņā ar

Muzeju likuma 9. panta pirmo daļu

1. Noteikumi nosaka valsts, pašvaldību, autonomo un privāto muzeju akreditācijas kārtību.

2. Muzejus akreditē un muzeja akreditācijas apliecību (pielikums) izsniedz Kultūras ministrija.

3. Ir divu veidu akreditācijas – pirmreizējā akreditācija, ja muzeju akreditē pirmo reizi, un kārtējā akreditācija.

4. Pirmreizējā akreditācijā muzeju akreditē uz vienu termiņu – pieciem gadiem.

5. Kārtējā akreditācijā muzeju akreditē uz vienu vai diviem termiņiem.

6. Muzejs iesniedz Kultūras ministrijā iesniegumu muzeja akreditācijai (turpmāk – iesniegums) un šo noteikumu 8. punktā minētos dokumentus (pirmreizējai akreditācijai) vai šo noteikumu 10. punktā minētos dokumentus (kārtējai akreditācijai).

7. Pirmreizējās akreditācijas iesniegumā norāda:

7.1. muzeja nosaukumu;

7.2. muzeja nolikuma (statūtu, reglamenta, līguma) apstiprināšanas vai spēkā stāšanās datumu;

7.3. muzeja juridisko adresi.

8. Pirmreizējās akreditācijas iesniegumam pievieno šādus dokumentus:

8.1. dibināšanas lēmuma norakstu;

8.2. nolikumu, statūtus, reglamentu vai līgumu;

8.3. muzeja darbības izvērtējumu, kurā raksturota krājuma darba politika, pētniecības darba politika un komunikācijas politika;

8.4. muzeja noteikto kārtību, kādā notiek muzeja īpašumā vai valdījumā esošā Nacionālā krājuma veidošana, papildināšana, uzskaite, saglabāšana un izmantošana, kā arī datu apstrāde Nacionālā muzeju krājuma kopkataloga informācijas sistēmā;

8.5. muzeja darbības un attīstības stratēģiju turpmākajiem pieciem gadiem.

9. Kārtējās akreditācijas iesniegumā norāda:

9.1. muzeja nosaukumu;

9.2. muzeja nolikuma (statūtu, reglamenta, līguma) apstiprināšanas vai spēkā stāšanās datumu;

9.3. muzeja pirmreizējās akreditācijas datumu;

9.4. muzeja juridisko adresi.

10. Kārtējās akreditācijas iesniegumam pievieno šādus dokumentus:

10.1. nolikumu, statūtus, reglamentu vai līgumu;

10.2. muzeja darbības izvērtējumu, kurā raksturota krājuma darba politika, pētniecības darba politika un komunikācijas politika;

10.3. muzeja noteikto kārtību, kādā notiek muzeja īpašumā vai valdījumā esošā Nacionālā krājuma veidošana, papildināšana, uzskaite, saglabāšana un izmantošana, kā arī datu apstrāde Nacionālā muzeju krājuma kopkataloga informācijas sistēmā;

10.4. muzeja darbības un attīstības stratēģiju laikposmam (vienam vai diviem termiņiem), uz kuru muzejs pretendē saņemt akreditāciju;

10.5. pārskatu par iepriekšējās akreditācijas ieteikumu izpildi.

11. Akreditācija tiek uzsākta pēc iesnieguma un šo noteikumu 8. vai 10. punktā minēto dokumentu (turpmāk – iesniegtie dokumenti) saņemšanas.

12. Akreditācijas iesniegumu izskata Muzeju likumā noteiktajā termiņā.

13. Ja Kultūras ministrija konstatē, ka sniegtās ziņas nav pietiekamas, tā nosūta iesniedzējam paziņojumu, kurā pieprasa papildu informāciju.

14. Ja 14 dienu laikā pēc šo noteikumu 13. punktā minētā paziņojuma nosūtīšanas iesniedzējs Kultūras ministrijā nav iesniedzis pieprasīto papildu informāciju, iesniegums netiek izskatīts un iesniegtos dokumentus kopā ar pamatotu lēmumu par atteikumu akreditēt muzeju nosūta atpakaļ iesniedzējam.

15. Kultūras ministrijas izveidota muzeju akreditācijas komisija (turpmāk – muzeju akreditācijas komisija) izskata iesniegumu un iesniegtos dokumentus, novērtē muzeja atbilstību Muzeju likumā paredzētajiem muzeju akreditācijas nosacījumiem, sagatavo ziņojumu un iesniedz to Latvijas Muzeju padomē.

16. Latvijas Muzeju padome izskata muzeju akreditācijas komisijas sagatavoto ziņojumu, ja nepieciešams, novērtē muzeja atbilstību Muzeju likumā paredzētajiem muzeju akreditācijas nosacījumiem un sniedz atzinumu par attiecīgā muzeja atbilstību noteiktajām akreditācijas prasībām.

17. Kultūras ministrija saskaņā ar muzeju akreditācijas komisijas ziņojumu un Latvijas Muzeju padomes atzinumu par attiecīgā muzeja atbilstību noteiktajām akreditācijas prasībām pieņem lēmumu par muzeja akreditēšanu vai par atteikumu akreditēt muzeju.

18. Paziņojumu par muzeja akreditāciju Kultūras ministrija publicē oficiālajā izdevumā "Latvijas Vēstnesis".

19. Kultūras ministrija uzrauga akreditētā muzeja atbilstību Muzeju likumā paredzētajiem muzeju akreditācijas nosacījumiem, analizē ikgadējos muzeja darba pārskatus un veic pārbaudes muzejā.

20. Ja muzeju akreditācijas komisija konstatē, ka akreditētais muzejs neatbilst Muzeju likumā paredzētajiem muzeju akreditācijas nosacījumiem, tā sagatavo attiecīgu ziņojumu un iesniedz to Latvijas Muzeju padomē.

21. Kultūras ministrija saskaņā ar muzeju akreditācijas komisijas ziņojumu un Latvijas Muzeju padomes atzinumu pieņem lēmumu par akreditēta muzeja statusa atņemšanu, ja muzejs:

21.1. tiek likvidēts vai reorganizēts;

21.2. neatbilst Muzeju likumā paredzētajiem muzeju akreditācijas nosacījumiem.

22. Muzeju akreditācijas apliecības, kas izsniegtas līdz šo noteikumu spēkā stāšanās dienai, ir spēkā līdz akreditācijas termiņa beigām.

Ministru prezidents A. K. Kariņš

Kultūras ministrs N. Puntulis